የቁም እንስሳት በካራ ገበያ
ለገና በዓል ከተለያዩ አካባቢዎች ካራ ገበያ ሰኞ ታኅሳስ 27 ቀን 2012 ዓ.ም. የገቡ የቁም እንስሳት ከ15 ሺሕ ብር እስከ 60 ሺሕ ብር ዋጋ ተጠይቆባቸዋል፡፡ በብዛት የጅሩ ከብቶች በነበሩበት የካራ ገበያ እስከ 60 ሺሕ ብር ዋጋ ቢጠየቅም፣ ግብይቱ ይፈጸም የነበረው  እስከ 40 ሺሕ ብር እንደነበር ለማየት ተችሏል፡፡ በሸማችና በገዥዎች መካከል የተጋጋለ የዋጋ ክርክር በመኖሩ ምክንያት፣ የጥሪና የመሸጫ ዋጋ መለያየቱን መገንዘብ ተችሏል፡፡ አብዛኞቹ ሸማቾች በዓልን ምክንያት በማድረግ በመዋጮ የተደራጁ ገዥዎች ስለነበሩ፣ ከዋጋ ክርክሩ የጥሪ ዋጋና የመሸጫ ዋጋ ልዩነት ማስከተል መቻሉን የከብት ነጋዴዎችና ገዥዎች ለሪፖርተር ተናግረዋል፡፡ የካራ አዲሱ የቁም እንስሳት ገበያ ቀደም ሲል ከነበረበት በጣም በመራቁ፣ እንዲሁም ኮረብታማ የእርሻ ቦታ ላይ በመሆኑ ገዥዎችም ሻጮችም ምሬታቸውን ገልጸዋል፡፡